**Информационен бюлетин на Съвета по международни счетоводни стандарти (IASB) и съвместен информационен бюлетин на IASB и Съвета по финансово-счетоводни стандарти на САЩ (FASB) септември 2022 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО Foundation)

IASB проведе заседание на [20–22 септември 2022](https://www.ifrs.org/content/ifrs/home/news-and-events/calendar/2022/september/international-accounting-standards-board.html) г.

В допълнение, IASB проведе хибридно съвместно заседание със Съвета по финансово-счетоводни стандарти на САЩ (FASB) на [30 септември 2022](https://www.ifrs.org/content/ifrs/home/news-and-events/calendar/2022/september/joint-fasb-iasb-education-meeting.html) г. Запознайте се със съвместния информационен бюлетин по-долу.

**Съдържание**

**Общ преглед на работната програма**

* Актуална информация във връзка с работната програма на [IASB (Документ по програмата 8)](https://www.ifrs.org/news-and-events/updates/iasb/2022/iasb-update-september-2022/#1)

**Изследователска работа и изготвяне и въвеждане на стандарти**

* [Преглед след въвеждане на МСФО 9— класифициране и оценяване (Документ по програмата 3)](https://www.ifrs.org/news-and-events/updates/iasb/2022/iasb-update-september-2022/#2)
* [Финансови инструменти с характеристики на собствен капитал (Документ по програмата 5)](https://www.ifrs.org/news-and-events/updates/iasb/2022/iasb-update-september-2022/#3)
* [Преглед след въвеждане на МСФО 15 (Документ по програмата 6)](https://www.ifrs.org/news-and-events/updates/iasb/2022/iasb-update-september-2022/#4)
* [Дейности с регулирани цени (Документ по програмата 9A)](https://www.ifrs.org/news-and-events/updates/iasb/2022/iasb-update-september-2022/#5)
* [Метод на собствения капитал (Документ по програмата 13)](https://www.ifrs.org/news-and-events/updates/iasb/2022/iasb-update-september-2022/#6)
* [Характеристики на договорни парични потоци на финансови активи (Изменения в МСФО 9) (Документ по програмата 16)](https://www.ifrs.org/news-and-events/updates/iasb/2022/iasb-update-september-2022/#7)
* [Репутация и обезценка (Документ по програмата 18)](https://www.ifrs.org/news-and-events/updates/iasb/2022/iasb-update-september-2022/#8)
* [Добивни дейности (Документ по програмата 19)](https://www.ifrs.org/news-and-events/updates/iasb/2022/iasb-update-september-2022/#9)
* [Основни финансови отчети (Документ по програмата 21)](https://www.ifrs.org/news-and-events/updates/iasb/2022/iasb-update-september-2022/#10)

**Поддържане и последователно прилагане**

* [Поддържане и последователно прилагане (Документ по програмата 12)](https://www.ifrs.org/news-and-events/updates/iasb/2022/iasb-update-september-2022/#11)
* [Парични средства, получени посредством електронен превод като уреждане на финансов актив (МСФО 9)—Следващи етапи (Документ по програмата 12A)](https://www.ifrs.org/news-and-events/updates/iasb/2022/iasb-update-september-2022/#12)
* [Нетекущи пасиви с договорни клаузи (МСС 1)—Въпрос, нуждаещ се от уточняване (Документ по програмата 12Б)](https://www.ifrs.org/news-and-events/updates/iasb/2022/iasb-update-september-2022/#13)

**Проекти, обсъждани по време на съвместното заседание на IASB и FASB**

* [Обсъждани теми](https://www.ifrs.org/news-and-events/updates/iasb/2022/iasb-update-september-2022/#14)

**Общ преглед на работната програма**

**Актуална информация във връзка с работната програма на IASB (Документ по програмата 8)**

На 21 септември 2022 г. IASB проведе заседание, за да разгледа:

* актуална информация във връзка с работната си програма;
* пояснения на описанието на целта, процеса и крайните резултати от прегледа след въвеждане; и
* времето на провеждане на прегледите след въвеждане на изискванията по отношение на счетоводното отчитане на хеджирането в МСФО 9 *Финансови инструменти* и на МСФО 16 *Лизинг*.

***Актуална информация във връзка с работната програма на IASB* (Документ по програмата 8)**

IASB бе запознат с актуална информация във връзка със своята [работна програма](https://www.ifrs.org/content/ifrs/home/projects/work-plan.html). От IASB не бе поискано да взема каквито и да е решения.

***Прегледи след въвеждане—цел и процес* (Документ по програмата 8A)**

IASB разгледа пояснения на описанието на целта, процеса и крайните резултати от преглед след въвеждане. IASB възнамерява да използва поясненото описание в бъдещите си прегледи след въвеждане. От IASB не бе поискано да взема каквито и да е решения.

***Време на провеждане на прегледите след въвеждане на изискванията по отношение на счетоводното отчитане на хеджирането в МСФО 9*Финансови инструменти *и на МСФО 16*Лизинг(Документ по програмата 8Б)**

IASB обсъди времето на провеждане на прегледите си след въвеждане на изискванията по отношение на счетоводното отчитане на хеджирането на МСФО 9 и МСФО 16.

IASB реши:

* да разгледа през втората половина на 2023 г. въпроса кога да пристъпи към провеждане на прегледа след въвеждане на изискванията по отношение на счетоводното отчитане на хеджирането в МСФО 9. Всичките единадесет членове на IASB изразиха съгласие с това решение.
* да разгледа през втората половина на 2023 г. въпроса кога да пристъпи към провеждане на прегледа след въвеждане на МСФО 16. Всичките единадесет членове на IASB изразиха съгласие с това решение.

***Следващ етап***

IASB очаква да бъде запознат със следващата актуална информация относно работната си програма до януари 2023 г.

**Изследователска работа и изготвяне и въвеждане на стандарти**

**Преглед след въвеждане на МСФО 9—класифициране и оценяване (Документ по програмата 3)**

На 20 септември 2022 г. IASB проведе заседание, за да продължи с анализа на получените като обратна информация становища относно изискванията за класифициране и оценяване в МСФО 9 *Финансови инструменти*.

IASB разгледа шест въпроса, повдигнати в обратната информация относно начина, по който предприятията да прилагат изискванията, които не са били изрично обхванати от [Искането за предоставяне на информация *Преглед след въвеждане на МСФО 9—* *класифициране и оценяване*](https://www.ifrs.org/content/dam/ifrs/project/pir-ifrs-9/rfi2021-2-pir-ifrs9.pdf):

1. прилагане на изискванията за отписване по отношение на финансови активи;
2. парични средства, получени посредством електронен превод като уреждане на финансов актив;
3. договори за покупка или продажба на нефинансови обекти;
4. счетоводно отчитане на разходите по сделката при инвестиции в капиталови инструменти, за които предприятието е избрало да представя промените в справедливата стойност в друг всеобхватен доход;
5. финансови активи и финансови пасиви, държани за търгуване; и
6. закупени или първоначално създадени финансови активи с кредитна обезценка.

IASB разгледа също така и получените като обратна информация становища от Консултативния форум по счетоводни стандарти (ASAF) по два, свързани с прилагането, въпроса относно изискванията в МСФО 9 за оценяване на характеристиките на договорните парични потоци на финансов актив:

1. Въпрос 1—дали лихвените проценти, които се коригират договорно с оглед инфлацията въвеждат ливъридж; и
2. Въпрос 2— дали лихвените проценти, които включват наложен от държавата фактор за ливъридж, представляват регулирани лихвени проценти, съгласно описаното в МСФО 9.

IASB реши да разгледа въпроса, описан в алинея (е), когато анализира обратната информация във връзка с предстоящия преглед след въвеждане на изискванията за обезценка в МСФО 9; и да не предприема допълнителни действия във връзка с другите изброени въпроси и двата въпроса, касаещи прилагането, разгледани от Консултативния форум по счетоводни стандарти (ASAF).

Всичките единадесет членове на IASB изразиха съгласие с това решение.

***Следващ етап***

На бъдещи свои заседания IASB ще анализира обратната информация по оставащите теми, които са обект на разглеждане в този преглед след въвеждане.

**Финансови инструменти с характеристики на собствен капитал (Документ по програмата 5)**

На 20 септември 2022 г. IASB проведе заседание, за да продължи обсъжданията относно счетоводното отчитане на финансови инструменти, съдържащи задължения предприятието да изкупи обратно свои инструменти на собствения капитал, включително издадени пут опции за неконтролиращи участия.

IASB реши в порядък на работна хипотеза да предложи изменения в МСС 32 *Финансови инструменти: представяне,* за да поясни:

1. че параграф 23 е приложим също и по отношение на задължение за обратно изкупуване на инструменти на собствения капитал на предприятието, което се изисква да бъде уредено в променлив брой различен вид инструменти на собствения капитал на предприятието.
2. счетоводното отчитане при първоначално признаване на задължението за обратно изкупуване на инструменти на собствения капитал на предприятието, ако предприятието няма вече достъп до възвръщаемостта, свързана с дяловото участие в собствеността. Ако задължението включва неконтролиращи участия, дебитният запис се признава срещу компонент от собствения капитал, различен от неконтролиращите участия. В случай на други задължения на предприятието да закупи собствени акции, дебитният запис се признава срещу компонент от собствения капитал, различен от емитирания основен капитал.
3. че при изтичане на издадена пут опция по инструменти на собствения капитал на предприятието:
	1. финансовият пасив се прекласифицира в същия компонент на собствения капитал като този, от който е бил прекласифициран при първоначално признаване на пут опцията; и
	2. кумулативната сума в неразпределената печалба, свързана с преоценяване на финансовия пасив може да бъде прекласифицирана в друг компонент на собствения капитал, но не се възстановява обратно в печалбата или загубата.

IASB реши в порядък на работна хипотеза да поясни, че издадени пут опции и форуърдни договори за покупка на инструменти на собствения капитал на предприятието се изисква да бъдат представяни брутно, а не нетно, за да:

1. се приведе счетоводното отчитане на тези инструменти в съответствие със счетоводното отчитане на други задължения, които са в зависимост от събития или избори, извън контрола на предприятието; и
2. се подпомогнат потребителите на финансови отчети при оценяване изложеността на предприятието на ликвиден риск.

Десет от единадесетте членове на IASB изразиха съгласие с тези решения.

***Следващ етап***

На бъдещи свои заседания IASB ще обсъди други теми, изложени в плана на проекта.

**Преглед след въвеждане на МСФО 15 (Документ по програмата 6)**

На 21 септември 2022 г. IASB проведе заседание, за да обсъди целта, дейностите и предвидените срокове за първата фаза на Прегледа след въвеждане на МСФО 15 *Приходи от договори с клиенти*.

От IASB не бе поискано да взема каквито и да е решения.

***Следващ етап***

IASB планира да проведе срещи със заинтересованите страни в периода октомври 2022 г. - март 2023 г. и очаква да публикува искане за предоставяне на информация през първата половина на 2023. г

**Дейности с регулирани цени (Документ по програмата 9A)**

На 22 септември 2022 г. IASB проведе заседание, за да разисква повторно взаимодействието между предложенията в Проекта за обсъждане*Регулаторни активи и регулаторни пасиви*  и КРМСФО 12 *Споразумения за концесия на услуги*.

IASB реши в порядък на работна хипотеза, че стандартът следва:

1. да изясни предвиденото взаимодействие между стандарта и КРМСФО 12. Това означава, че предприятието ще прилага първо КРМСФО 12, след което ще прилага изискванията на стандарта по отношение на оставащи права и задължения, за да се определи дали предприятието има регулаторни активи или регулаторни пасиви.
2. да включи примери, за да илюстрира това взаимодействие.

Всичките единадесет членове на IASB изразиха съгласие с това решение.

***Следващ етап***

IASB ще продължи да разисква предложенията по този проект.

**Метод на собствения капитал (Документ по програмата 13)**

На 22 септември 2022 г. IASB проведе заседание, за да продължи обсъжданията си по следните два въпроса, свързани с прилагането:

1. как да се оцени частта от инвестицията, която трябва да бъде отписана, при освобождаване от дялово участие в асоциирано предприятие, като същевременно се запазва значително влияние; и
2. как методът на собствения капитал да се прилага по отношение на промени в нетните активи на асоциирано предприятие, които променят дяловото участие на инвеститора.

IASB пристъпи и към обсъждане на свързания с прилагането въпрос „как инвеститорът следва да признава печалби и загуби, които произтичат от продажбата на дъщерно предприятие на асоциирано предприятие, прилагайки изискванията в МСФО 10 *Консолидирани финансови отчети* и МСС 28*Инвестиции в асоциирани и съвместни предприятия*?“.

***Частично освобождаване от активи—как да се оцени частта, която трябва да бъде отписана*(Документ по програмата 13A)**

IASB поиска екипът допълнително да разгледа въпроса как предпочитаният подход за прилагане на метода на собствения капитал по отношение на придобивания и освобождавания от активи при запазване на значително влияние би бил прилаган при първоначално признаване и при последващо оценяване на инвестицията в асоциираното предприятие.

***Промени в нетните активи на асоциирано предприятие, които променят дяловото участие на инвеститора*(Документ по програмата 13Б)**

IASB обсъди въпроса как да се прилага методът на собствения капитал по отношение на промени в нетните активи на асоциирано предприятие, които променят дяловото участие на инвеститора от емитиране на капиталови инструменти.

IASB реши в порядък на работна хипотеза, че когато дяловото участие на инвеститора се увеличава и инвеститорът запазва значително влияние, инвеститор, прилагащ предпочитания подход, ще признае това увеличение като покупка на допълнително дялово участие.

Десет от единадесетте членове на IASB изразиха съгласие с това решение.

IASB реши в порядък на работна хипотеза, че когато дяловото участие на инвеститора се намалява и инвеститорът запазва значително влияние, инвеститор, прилагащ предпочитания подход, ще признае това намаление като частично освобождаване от активи.

Десет от единадесетте членове на IASB изразиха съгласие с това решение.

***Сделки и операции между инвеститор и асоциирано предприятие – отчетено несъответствие между изискванията в МСФО 10*Консолидирани финансови отчети  *и МСС 28* Инвестиции в асоциирани и съвместни предприятия (Документ по програмата 13В)**

IASB обсъди четири алтернативи за начина, по който инвеститорът признава печалби и загуби, произтичащи от продажбата на дъщерно предприятие на асоциирано предприятие. От IASB не бе поискано да взема каквито и да е решения.

IASB поиска екипът да продължи да проучва четирите алтернативи и да изготви документ за вземане на решение, който да бъде обсъден на бъдещо заседание на Съвета.

***Следващ етап***

На бъдещи свои заседания IASB ще обсъди насоката на развитие на проекта и други, свързани с прилагането, въпроси, попадащи в обхвата на проекта.

**Характеристики на договорни парични потоци на финансови активи (изменения в МСФО 9) (Документ по програмата 16)**

На 21 септември 2022 г. IASB проведе заседание, за да обсъди как да поясни изискванията в МСФО 9 *Финансови инструменти*за оценяване характеристиките на договорни парични потоци.

***Общи изисквания* (Документ по програмата 16A)**

IASB реши в порядък на работна хипотеза да измени МСФО 9, така че да поясни:

1. за да бъдат договорните парични потоци на финансов актив „единствено плащания по главница и лихва върху непогасената сума на главницата“, основното споразумение за кредитиране не трябва да предизвиква променливост на паричните потоци, произтичаща рискове или фактори, които не са свързани със заемополучателя, дори такива условия да са често срещани на конкретния пазар, на който предприятието осъществява дейността си; и
2. финансов актив, който включва договорни условия, които променят времето и сумата на договорните парични потоци ще съответства на „основно споразумение за кредитиране“, ако:
	1. договорните парични потоци, които биха могли да възникнат от непредвидими събития, са единствено плащания по главница и лихва при всички обстоятелства (т.е., вероятността от възникването на непредвидимо събитие не се взема под внимание);
	2. непредвидимото събитие е специфично за заемополучателя;
	3. времето и сумата на променливост в договорните парични потоци могат да бъдат определени и са посочени в договора; и
	4. договорните парични потоци, възникващи от непредвидимото събитие не представляват инвестиция в заемополучателя или изложеност на резултатите от представянето на основните активи.

IASB реши също така в порядък на работна хипотеза да добави примери, за да илюстрира прилагането на оценяването на характеристиките на договорните парични потоци при конкретни фактически обстановки.

Всичките единадесет членове на IASB изразиха съгласие с тези решения.

***Финансови активи без право на регресен иск и договорно свързани инструменти* (Документ по програмата 16Б)**

IASB реши в порядък на работна хипотеза да измени МСФО, за да поясни, че финансов актив без право на регресен иск:

1. излага заемодателя на риск от резултатността на основните активи по време на целия срок на инструмента, както при извършване на договорните плащания, така и при неизпълнение на задълженията; и
2. ограничава договорното право на заемодателя да получава договорните плащания в течение на срока на инструмента до паричните потоци, генерирани от основните активи.

IASB реши също така в порядък на работна хипотеза да включи примери за уместните фактори, които предприятието би могло да вземе под внимание, когато оценява характеристиките на договорните парични потоци на финансов актив без право на регресен иск, като например:

1. юридическата или капиталова структура на заемополучателя;
2. степента, в която очакваните парични потоци от основните активи надвишават договорните парични потоци от финансовия актив; или
3. дали са налице други източници на финансиране (т.е., кредити), които да са подчинени спрямо кредита от заемодателя.

Всичките единадесет членове на IASB изразиха съгласие с това решение.

IASB реши в порядък на работна хипотеза да поясни, че уникалните характеристики на структура от договорно свързани инструменти са:

1. използването на множество договорно свързани инструменти;
2. наличие на характеристики „без право на регресен иск“;
3. приоритизиране на плащанията чрез каскадна структура на плащанията; и
4. концентрации на кредитен риск, които намаляват непропорционално договорни права в случай на недостиг на парични потоци.

IASB реши също така в порядък на работна хипотеза да поясни, че препратката към „инструменти“ в параграф Б4.1.23 от МСФО 9 включва финансови инструменти, които не попадат изцяло в обхвата на МСФО 9, като например вземания по лизинг.

Всичките единадесет членове на IASB изразиха съгласие с това решение.

***Следващ етап***

IASB ще продължи с обсъжданията на допълнителни потенциални пояснения на изискванията.

**Репутация и обезценка (Документ по програмата 18)**

На 20 септември 2022 г. IASB проведе заседание, за да обсъди някои от предварителните виждания, свързани с оповестяванията относно бизнес комбинации, които бяха изразени в Документа за обсъждане *Бизнес комбинации—оповестявания, репутация и обезценка.*

***Цели на оповестяването***

IASB реши в порядък на работна хипотеза да предложи добавяне на две нови цели на оповестяването към МСФО 3 *Бизнес комбинации,* които биха изисквали предприятието да оповестява информация, която да помогне на потребителите на финансови отчети да разберат:

1. ползите, които предприятието е очаквало от дадена бизнес комбинация, когато договаря цената за придобиване на бизнеса; и
2. степента, в която целите на предприятието във връзка с бизнес комбинацията са изпълнени.

Всичките единадесет членове на IASB изразиха съгласие с това решение.

***Информация относно бизнес комбинациите***

IASB реши в порядък на работна хипотеза да предложи:

1. замяна на изискването предприятието да оповестява „основните причини за бизнес комбинацията“ в параграф Б64(г) от МСФО 3 с изискване да се оповестява „стратегическата обосновка за предприемане на бизнес комбинацията“; и
2. добавяне към МСФО 3 на изискване предприятието да оповестява в годината на бизнес комбинацията количествена информация относно очакваната синергия.

Всичките единадесет членове на IASB изразиха съгласие с това решение.

IASB реши в порядък на работна хипотеза да предложи добавяне към МСФО 3 на изискване предприятието да оповестява - по отношение на „стратегически важни“ бизнес комбинации - информация относно:

1. целите на ръководството при бизнес комбинацията;
2. показателите и целите, които ръководството ще използва, за да наблюдава текущо дали тези цели са постигнати; и
3. в последващи периоди, степента на постигане на целите на ръководството, като се използват тези показатели, докато ръководството наблюдава текущо бизнес комбинацията спрямо нейните цели.

Всичките единадесет членове на IASB изразиха съгласие с това решение.

***„Стратегически важни“ бизнес комбинации***

IASB реши в порядък на работна хипотеза, че „стратегически важна“ бизнес комбинация ще бъде бизнес комбинация, при която непостигането на целите би поставило под сериозен риск постигането на цялостната бизнес стратегия от страна на предприятието. За да бъдат идентифицирани такива бизнес комбинации, IASB реши в порядък на работна хипотеза да предложи използването на окончателен списък с прагове—бизнес комбинация, която отговаря на който и да е от тези прагове би била „стратегически важна“. Праговете ще са:

1. количествени—т.е., бизнес комбинация, при която:
	1. оперативната печалба на придобиваното предприятие (която ще бъде дефинирана в рамките на проекта на IASB, посветен на основните финансови отчети) надвишава 10% от оперативната печалба на придобиващото предприятие за последния годишен отчетен период на придобиващото предприятие, завършващ преди приключване на бизнес комбинацията;
	2. приходите на придобиваното предприятие надвишават 10% от приходите на придобиващото предприятие за последния годишен отчетен период на придобиващото предприятие, завършващ преди приключване на бизнес комбинацията; или
	3. сумите, признати към датата на придобиване за всички придобити активи (включително репутацията) надвишават 10% от балансовите стойности на активите, признати в баланса на придобиващото предприятие към датата на последния отчетен период на придобиващото предприятие преди бизнес комбинацията.
2. качествени— т.е., бизнес комбинация, която води до това предприятието да навлезе в нова географска област на оперативна дейност или ново основно направление в бизнеса.

Десет от единадесетте членове на IASB изразиха съгласие с това решение.

***Изключение от изискването за оповестяване на информация***

IASB реши в порядък на работна хипотеза да предложи изключение от изискванията при конкретни обстоятелства, което би разрешило на предприятието да не оповестява информация относно:

1. целите на ръководството при бизнес комбинацията;
2. показателите и целите, които ръководството ще използва, за да наблюдава текущо дали тези цели са постигнати; и
3. количествената информация относно синергията, която се очаква да възникне от бизнес комбинацията.

Всичките единадесет членове на IASB изразиха съгласие с това решение.

IASB реши в порядък на работна хипотеза да не предлага изключение от изискванията за оповестяване на информация относно:

1. стратегическата обосновка за бизнес комбинацията; и
2. действителната резултатност в последващи периоди, използвайки показателите, които ръководството използва, за да наблюдава текущо дали целите на бизнес комбинацията са постигнати.

Всичките единадесет членове на IASB изразиха съгласие с това решение.

IASB даде указания относно разработването на изключенията. В частност, IASB даде указания на екипа: (a) да позволи изключението в ситуации, при които може да се очаква оповестяването на дадена информация да навреди сериозно на някоя от целите на предприятието при бизнес комбинацията; и (б) да допълни изключението с насоки за прилагане.

Всичките единадесет членове на IASB изразиха съгласие с това решение.

***Алтернативи, които не бяха обект на по-нататъшно разглеждане***

IASB реши в порядък на работна хипотеза:

1. да не изисква предприятието да оповестява единствено качествена информация в годината на бизнес комбинацията; и
2. да не посочва показатели, за които да се изисква всички предприятия да оповестяват информация.

Всичките единадесет членове на IASB изразиха съгласие с това решение.

***Следващ етап***

През последното тримесечие на 2022 г. IASB ще реши дали да продължи работа по предварителното си виждане, че следва да запази модела „само обезценка“ за счетоводното отчитане на репутацията или да проучи повторното въвеждане на амортизирането на репутацията.

На бъдещи свои заседания IASB ще вземе решения относно:

1. други аспекти на оповестяванията относно бизнес комбинациите;
2. дали да премести проекта от фазата на изследователските проекти във фазата на изготвяне и въвеждане на стандарти; и
3. други теми, попадащи в обхвата на проекта.

**Добивни дейности (Документ по програмата 19)**

На 22 септември 2022 г. IASB проведе заседание, за да обсъди изследователския си проект, посветен на добивните дейности. Обхватът и целта на проекта са да се проучи:

* разработване на изисквания или насоки за подобряване оповестяванията на предприятието относно неговите разходи и дейности по проучване и оценяване, за да се предостави по-полезна информация на потребителите на финансови отчети; и
* отстраняване на временния статут на МСФО 6 *Проучване и оценяване на минерални ресурси*.

IASB обсъди: (a) констатациите от първата фаза на проекта; (б) предложения за оповестявания; и (в) плана за допълнителна изследователска работа по разработване на изисквания или насоки за подобряване на целите и изискванията по отношение на оповестяванията в МСФО 6.

От IASB не бе поискано да взема каквито и да е решения.

***Следващ етап***

IASB планира да взаимодейства с ограничен кръг заинтересовани лица, включително потребители, съставители на финансови отчети, регулаторни органи и одитори, за да проучи допълнително предложенията, направени на това заседание.

**Основни финансови отчети (Документ по програмата 21)**

На 20 и 21 септември 2022 г. IASB проведе заседание, за да разисква повторно предложенията в Проекта за обсъждане *Общо представяне и оповестявания,* отнасящи се до:

* необичайни приходи и разходи (Документ по програмата 21A);
* предприятия с конкретно посочена основна стопанска дейност—асоциирани и съвместни предприятия (Документ по програмата 21Б);
* инвестиции в дъщерни предприятия, асоциирани и съвместни предприятия (Документ по програмата 21В);
* класифициране на допълнителни разходи (Документ по програмата 21Г);
* конкретно посочени междинни сборове (Документ по програмата 21Д); и
* представяне на оперативни разходи (Документ по програмата 21Е).

***Необичайни приходи и разходи* (Документ по програмата 21A)**

IASB реши в порядък на работна хипотеза, че няма да продължава работата по конкретни изисквания по отношение на необичайните приходи и разходи като част от този проект. Всичките единадесет членове на IASB изразиха съгласие с това решение.

***Предприятия с конкретно посочена основна стопанска дейност—асоциирани и съвместни предприятия* (Документ по програмата 21Б)**

IASB реши в порядък на работна хипотеза да изисква предприятие с конкретно посочена основна стопанска дейност да класифицира в инвестиционната категория приходи и разходи от асоциирани и съвместни предприятия, отчитани счетоводно с помощта на метода на собствения капитал. Девет от единадесетте членове на IASB изразиха съгласие с това решение.

***Инвестиции в дъщерни предприятия, асоциирани и съвместни предприятия* (Документ по програмата 21В)**

IASB реши в порядък на работна хипотеза:

1. да поясни, че приходите и разходите от асоциирани и съвместни предприятия, които не се отчитат счетоводно с помощта на метода на собствения капитал, включват приходите и разходите от асоциирани и съвместни предприятия, отчитани счетоводно:
	1. по цена на придобиване (параграф 10(a) от МСС 27 *Самостоятелни финансови отчети*);
	2. в съответствие с МСФО 9 *Финансови инструменти* (параграф 10(б) от МСС 27); и4
	3. по справедлива стойност през печалбата или загубата в съответствие с МСФО 9 (параграф 18 от МСС 28*Инвестиции в асоциирани и съвместни предприятия*).
	Всичките единадесет членове на IASB изразиха съгласие с това решение.
2. да изисква приходите и разходите от инвестиции в дъщерни предприятия, които не се отчитат счетоводно с помощта на метода на собствения капитал, да бъдат класифицирани:
	1. в инвестиционната категория, ако инвестирането в дъщерни предприятия не е основна стопанска дейност; и
	2. в оперативната категория, ако инвестирането в дъщерни предприятия е основна стопанска дейност.
	Всичките единадесет членове на IASB изразиха съгласие с това решение.
3. да поясни, че приходите и разходите от инвестиции в дъщерни предприятия, които не се отчитат счетоводно с помощта на метода на собствения капитал, включват приходите и разходите от всички дъщерни предприятия, отчитани счетоводно:
	1. по цена на придобиване (параграф 10(a) от МСС 27);
	2. в съответствие с МСФО 9 (параграф 10(б) от МСС 27); и
	3. по справедлива стойност през печалбата или загубата в съответствие с МСФО 9 (параграф 31 от МСФО 10*Консолидирани финансови отчети*).
	Всичките единадесет членове на IASB изразиха съгласие с това решение.
4. да изисква предприятието да класифицира приходите и разходите от дъщерни предприятия, отчитани счетоводно с помощта на метода на собствения капитал, в инвестиционната категория. Всичките единадесет членове на IASB изразиха съгласие с това решение.
5. да поясни, че начинът, по който предприятието категоризира дъщерните си предприятия, асоциираните и съвместни предприятия, за да оцени дали инвестирането в дъщерни предприятия, асоциирани и съвместни предприятия е основна стопанска дейност следва да е в съответствие с начина, по който предприятието категоризира инвестициите си, за да определи базата за оценяване (параграф 10 от МСС 27).
Всичките единадесет членове на IASB изразиха съгласие с това решение.

***Класифициране на допълнителни разходи* (Документ по програмата 21Г)**

IASB реши в порядък на работна хипотеза да оттегли предложеното изискване в Проекта за обсъждане предприятието да класифицира допълнителните разходи в инвестиционната категория. Всичките единадесет членове на IASB изразиха съгласие с това решение.

IASB поиска екипът да поясни, като редакционно съображение, видовете приходи и разходи, класифицирани в инвестиционната категория.

***Конкретно посочени междинни сборове* (Документ по програмата 21Д)**

IASB реши в порядък на работна хипотеза:

1. да потвърди предложението, че конкретно посочените междинни сборове, изброени в параграф 104 от Проекта за обсъждане не представляват оценки на ръководството за резултатите от дейността. Всичките единадесет членове на IASB изразиха съгласие с това решение.
2. да добави „оперативна печалба или загуба и приходи и разходи от инвестиции, отчитани счетоводно с помощта на метода на собствения капитал“ към списъка от конкретно посочени междинни сборове в параграф 104 от Проекта за обсъждане. Всичките единадесет членове на IASB изразиха съгласие с това решение.
3. да потвърди примерите за междинни сборове, сходни с брутната печалба, изброени в параграф Б78 от Проекта за обсъждане. Всичките единадесет членове на IASB изразиха съгласие с това решение.
4. да посочи в насоките за приложение, че ако оценка на ръководството за резултатите от дейността е равнена с конкретно посочен междинен сбор, който не е представен в отчета за печалбата или загубата, от предприятието се изисква да равни този конкретно посочен междинен сбор с междинен сбор, представен в отчета или отчетите за финансовите резултати от дейността. От предприятието няма да се изисква да оповестява друга информация, свързана с конкретно посочения междинен сбор.

Всичките единадесет членове на IASB изразиха съгласие с това решение.

IASB поиска също така от екипа да проучи общо изискване за равняване по отношение на междинните сборове, които са оповестени в пояснителните приложения, но не са представени в отчета или отчетите за финансовите резултати от дейността.

***Представяне на оперативни разходи*(Документ по програмата 21Е)**

IASB реши в порядък на работна хипотеза:

1. да разшири пояснението в описанието на метода на представяне на разходите по тяхната функция, за да поясни как този метод включва разпределяне и агрегиране на оперативни разходи според дейността, до която се отнасят потребените икономически ресурси.
2. да предостави насоки за приложение, за да поясни ролята на основните финансови отчети и принципите за агрегиране и дезагрегиране при прилагане не метода на представяне на разходите според тяхната функция.
3. да изисква предприятието да включи в себестойността на продажбите балансовата стойност на материални запаси, признати като разход през периода, в който се представя себестойността на продажбите.
4. да изисква предприятие, което представя функционални позиции на отделен ред да оповестява текстово описание какъв вид разходи (на базата на тяхното естество) са включени във всяка функционална позиция на отделен ред.

Всичките единадесет членове на IASB изразиха съгласие с това решение.

IASB реши също така в порядък на работна хипотеза:

1. да потвърди предложенията:
	1. да изисква оперативните разходи да бъдат представяни в отчета за печалбата или загубата, използвайки класификация, базирана или на тяхното естество, или на тяхната функция; и
	2. да включи насоки за приложение относно вземането на решение кой метод за представяне на оперативните разходи предоставя най-полезна информация, включително факторите, изложени в параграф Б45 от Проекта за обсъждане.
2. да оттегли предложената забрана за смесено представяне на оперативните разходи, и:
	1. да изисква предприятието, когато преценява кой метод да използва, да вземе под внимание ролята на основните финансови отчети; и
	2. да предостави примери за случаите, когато смесеното представяне може да осигури най-полезна информация.
3. да предостави насоки за приложение, за да поясни:
	1. изискването за последователно представяне на оперативните разходи в различните отчетни периоди; и
	2. как да бъдат наречени позициите на отделен ред според естеството на разходите, когато се използва смесено представяне.

Всичките единадесет членове на IASB изразиха съгласие с това решение при условие, че бъдат взети под внимание някои съображения във връзка с редакцията на насоките за прилагане.

***Следващ етап***

На бъдещи свои заседания IASB ще продължи разискванията на предложенията по проекта.

**Поддържане и последователно прилагане**

**Поддържане и последователно прилагане (Документ по програмата 12)**

На 22 септември 2022 г. IASB проведе заседание, за да разгледа документ, обсъден на проведеното през юни 2022 г. заседание на Комитета по разясненията на МСФО („Комитетът“); и нуждаещ се от уточняване въпрос във връзка с проекта, посветен на нетекущите пасиви с договорни клаузи (изменение на МСС 1).

**Парични средства, получени посредством електронен превод като уреждане на финансов актив (МСФО 9)—Следващи етапи (Документ по програмата 12A)**

IASB разгледа обсъжданията на Комитета и коментарите на предоставилите становище лица във връзка с документа*Парични средства, получени посредством електронен превод като уреждане на финансов актив*(МСФО 9 *Финансови инструменти*).

След като взе под внимание тези обсъждания и коментари, IASB реши да проучи процес с тесен обхват по изготвяне и въвеждане на стандарти като част от прегледа след въвеждане на МСФО 9.

Всичките единадесет членове на IASB изразиха съгласие с това решение.

***Следващ етап***

На бъдещо заседание IASB ще проучи възможния процес с тесен обхват по изготвяне и въвеждане на стандарти.

**Нетекущи пасиви с договорни клаузи (МСС 1)—Въпрос, нуждаещ се от уточняване (Документ по програмата 12Б)**

IASB разгледа нуждаещ се от уточняване въпрос, идентифициран по време на гласуване на измененията в МСС 1*Представяне на финансови отчети,* които IASB реши да направи като част от проекта си, посветен на нетекущите пасиви с договорни клаузи (изменения 2022 г.). По-конкретно, IASB обсъди изискванията за по-ранно прилагане на измененията, направени в МСС 1 през 2020 г. в*Класифициране на пасивите като текущи или нетекущи*(изменения 2020 г.).

IASB реши в порядък на работна хипотеза да:

1. разреши по-ранното прилагане на изменения 2020 г.; но
2. след издаване на измененията 2022 г. да изисква предприятие, което прилага измененията 2020 г. по-рано да прилага също и изменения 2022 г.

Всичките единадесет членове на IASB изразиха съгласие с това решение.

***Следващ етап***

IASB очаква да издаде изменения 2022 г. през четвъртото тримесечие на 2022 г.

**Проекти, обсъждани по време на съвместното заседание на IASB и FASB**

**Обсъждани теми**

На 30 септември 2022 г. IASB проведе образователно заседание със Съвета по финансово-счетоводни стандарти на САЩ (FASB). Двата съвета обсъдиха:

* дигитални активи;
* репутация и обезценка;
* теми, свързани с дезагрегиране на информацията, включително основни финансови отчети, разходи в отчета за доходите, оповестяване на данъци по доходите и сегменти; и
* неотдавнашните консултации по програмите на двата съвета.

От двата съвета не бе поискано да вземат каквито и да е решения.